Okresná prokuratúra Považská Bystrica 
Ľ. Štúra 1, 017 01 Považská Bystrica 1 	

Sp. zn. : Pv 28/12/3306	Považská Bystrica, 22.2.2013
EEČ : 2-26-30-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2, odsek 3 písmeno b Trestného zákona číslo 300/2005 Zbierky zákonov v znení zákona číslo 650/2005 Zbierky zákonov s poukázaním na ust. § 138 písm. j/ Tr. zák.

Rozhodol: 	prokurátorka Okresnej prokuratúry Považská Bystrica
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
- hoci bol podľa Zákona o rodine a tiež na základe rozsudku Okresného súdu Trenčín sp. zn. XXXXX zo dňa 17.09.2009, právoplatného dňa 28.10.2009, povinný prispievať na výživu svojich detí - mal. XXXXX, XXXXX sumou 43,- € mesačne a XXXXX sumou 39,- € mesačne,  ktoré výživné mal zasielať vždy do 15. dňa v mesiaci vopred matke detí XXXXX bytom XXXXX, okres XXXXX, plneniu vyživovacej povinnosti sa od 01.09.2011 úmyselne vyhýbal a na výživu svojich detí neprispieval, pričom bol od 28.08.2011 evidovaný na Úrade práce, soc. vecí a rodiny Trenčín, nepoberal dávky v hmotnej núdzi, sám si stálu prácu a trvalý zdroj svojich príjmov nenašiel, čím mu za obdobie od 01.09.2011 do 31.07.2012 vznikol dlh na výživnom vo výške 902,- €, 
- hoci bol podľa Zákona o rodine a tiež na základe rozsudku Okresného súdu Pov. Bystrica sp. zn. XXXXX zo dňa 26.11.2008, právoplatného dňa 24.12.2008, povinný prispievať na výživu svojej dcéry XXXXX, XXXXX trvale bytom XXXXX, XXXXX, adresa na doručovanie písomností XXXXX XXXXX, okres XXXXX, sumou 43,15 € mesačne,  ktoré výživné jej mal zasielať vždy do 15. dňa v mesiaci vopred,  plneniu vyživovacej povinnosti sa od 01.09.2011 úmyselne vyhýbal a na výživu svojej dcéry neprispieval, pričom bol od 28.08.2011 evidovaný na Úrade práce, soc. vecí a rodiny Trenčín, nepoberal dávky v hmotnej núdzi, sám si stálu prácu a trvalý zdroj svojich príjmov nenašiel, čím mu za obdobie od 01.09.2011 do 28.02.2012 vznikol dlh na výživnom vo výške 258,90 €, 
a plneniu vyživovacej povinnosti sa úmyselne vyhýbal napriek tomu, že trestným rozkazom Okresného súdu Trenčín sp. zn. XXXXX zo dňa 05.01.2010, právoplatným dňa 14.07.2010 bol odsúdený za prečin zanedbania povinnej výživy podľa § 207 ods.1,3 písm. b/ Tr. zák. s poukázaním na ustanovenie § 138 písm. j/ Tr. zák. na trest odňatia slobody v trvaní jedného roka, pre výkon ktorého bol zaradený do ústavu na výkon trestu odňatia slobody so stredným stupňom stráženia, 
lebo nie je tento skutok trestným činom a nie je dôvod na postúpenie veci
Odôvodnenie:
Vyšetrovateľ Okresného riaditeľstva PZ, Odboru kriminálnej polície Pov. Bystrica uznesením ČVS:ORP-XXXXX/OVK-PB-11 zo dňa 04.01.2012 podľa § 199 ods. 1 Tr. por. začal trestné stíhanie vo veci prečinu zanedbania povinnej výživy podľa § 207 ods. 2,3 písm. b ,c/ Tr. zák. s poukázaním na ustanovenie § 138 písm. j/ Tr. zák..

Za uvedený prečin následne vyšetrovateľ PZ uznesením ČVS:ORP-XXXXX/OVK-PB-2011 zo dňa 18.05.2012 podľa § 206 ods.1 Tr. por. vzniesol obvinenie XXXXX na tom skutkovom základe, že 
- hoci bol podľa Zákona o rodine a tiež na základe rozsudku Okresného súdu Trenčín sp. zn. XXXXX zo dňa 17.09.2009, právoplatného dňa 28.10.2009, povinný prispievať na výživu svojich detí - mal. XXXXX, XXXXX sumou 43,- € mesačne a XXXXX sumou 39,- € mesačne,  ktoré výživné mal zasielať vždy do 15. dňa v mesiaci vopred matke detí XXXXX bytom XXXXX XXXXX, okres XXXXX, plneniu vyživovacej povinnosti sa od 01.08.2010 úmyselne vyhýbal a na výživu svojich detí neprispieval, pričom bol od 18.10.2010 do 27.08.2011 vo výkone trestu odňatia slobody a od 28.08.2011 bol evidovaný na Úrade práce, soc. vecí a rodiny Trenčín, nepoberal dávky v hmotnej núdzi, sám si stálu prácu a trvalý zdroj svojich príjmov nenašiel, čím mu za obdobie od 01.08.2010 do 30.04.2012 vznikol dlh na výživnom voči XXXXX vo výške 1.720,- €, 
- hoci bol podľa Zákona o rodine a tiež na základe rozsudku Okresného súdu Pov. Bystrica sp. zn. XXXXX zo dňa 26.11.2008, právoplatného dňa 24.12.2008, povinný prispievať na výživu svojej dcéry XXXXX, nar. 20.07.1991, trvale bytom XXXXX, XXXXX, adresa na doručovanie písomností XXXXX XXXXX, okres XXXXX, sumou 43,15 € mesačne,  ktoré výživné jej mal zasielať vždy do 15. dňa v mesiaci vopred,  plneniu vyživovacej povinnosti sa od 01.08.2010 úmyselne vyhýbal a na výživu svojej dcéry neprispieval, pričom bol od 18.10.2010 do 27.08.2011 vo výkone trestu odňatia slobody a od 28.08.2011 bol evidovaný na Úrade práce, soc. vecí a rodiny Trenčín, nepoberal dávky v hmotnej núdzi, sám si stálu prácu a trvalý zdroj svojich príjmov nenašiel, čím mu za obdobie od 01.08.2010 do 30.04.2012, s výnimkou mesiacov október až december 2010, vznikol dlh na výživnom voči XXXXX vo výške 776,70 €, 
pričom plneniu vyživovacej povinnosti sa úmyselne vyhýbal napriek tomu, že trestným rozkazom Okresného súdu Trenčín sp. zn. XXXXX zo dňa 05.01.2010, právoplatným dňa 14.07.2010 bol odsúdený za prečin zanedbania povinnej výživy podľa § 207 ods.1,3 písm. b/ Tr. zák. s poukázaním na ustanovenie § 138 písm. j/ Tr. zák. na trest odňatia slobody v trvaní jedného roka, pre výkon ktorého bol zaradený do ústavu na výkon trestu odňatia slobody so stredným stupňom stráženia.

V priebehu vyšetrovania vyšetrovateľ PZ upozornil obv. XXXXX na zmenu obdobia, v ktorom sa vyhýbal plneniu vyživovacej povinnosti voči svojim deťom, s tým, že ďalej bude proti nemu vedené trestné stíhanie za neplatenie výživného: 
-	voči XXXXX v období od 01.09.2011 do 28.02.2012, čím mu vznikol dlh na výživnom voči XXXXX v celkovej výške 258,90 €, 
-	voči mal. XXXXX v období od 01.09.2011 do 30.06.2012, čím mu vznikol dlh na výživnom voči matke detí XXXXX v celkovej výške 820,- €. 

	Po skončení vyšetrovania vyšetrovateľ PZ predložil prokurátorovi vyšetrovací spis s návrhom na zastavenie trestného stíhania proti obv. XXXXX podľa § 215 ods. 1 písm. b) Tr. por.. 

	Preskúmala som vyšetrovací spis ČVS:ORP-XXXXXOVK-PB-2011 a dospela som k záveru, že návrh vyšetrovateľa PZ je opodstatnený.

	V priebehu vyšetrovania vyšetrovateľ PZ vypočul obv. XXXXX, pošk. XXXXX a pošk. XXXXX a zabezpečil listinné dôkazy - potvrdenia o návšteve školy, rozsudok Okresného súdu Pov. Bystrica sp.zn. XXXXX zo dňa 26.11.2008, právoplatný dňa 24.12.2008 o výživnom na XXXXX, rozsudok Okresného súdu Trenčín sp. zn. XXXXX zo dňa 17.09.2009, právoplatný dňa 27.10.2009 o výživnom na mal. XXXXXXXXX a mal. XXXXX, trestný rozkaz Okresného súdu Trenčín sp. zn. XXXXX zo dňa 05.01.2010, právoplatný dňa 14.07.2010, správy na obvineného XXXXX z Ústavu na výkon trestu odňatia slobody a Ústavu na výkon väzby XXXXX zo Sociálnej poisťovne, pobočka Pov. Bystrica, z Úradu práce, soc. vecí a rodiny Pov. Bystrica, z Úradu práce, soc. vecí a rodiny Trenčín, detašované pracovisko Ilava a iné, tiež zabezpečil odpis z registra trestov na obv. XXXXX. 

	Obvinený XXXXX do zápisníc o výsluchu obvineného uviedol, že je pravdou, že neplatil výživné dcére XXXXX a tiež na deti XXXXX, a to aj napriek tomu, že už bol za takýto čin odsúdený.  Uviedol, že nie je vyučený a nemohol si zohnať žiadnu prácu, na úrade práce bol registrovaný, no prácu mu neboli schopní ponúknuť, pričom si aj sám hľadal prácu vo všetkých závodoch v okolí, o čom predložil potvrdenia na Úrade práce, soc. vecí a rodiny v Ilave.  Dávky v hmotnej núdzi nepoberal a žil tak, že pomáhal ľuďom a z toho žil. Potvrdil, že od 23.07.2012 nastúpil do výkonu trestu odňatia slobody za to, že neplatil výživné na svoje deti, kde teraz pracuje a bývalej manželke XXXXX poslal žiadosť, aby si nahlásila výživné do ústavu, teda si nahlásil vyživovaciu povinnosť. 

	 Poškodená XXXXX do zápisnice o výsluchu svedka - poškodeného zo dňa 31.05.2012 uviedla, že jej bývalý manžel obv. XXXXX jej opätovne neplatil výživné na ich dve deti XXXXX, čím mu od 01.08.2010 do konca mesiaca apríl 2012 vznikol dlh na výživnom v celkovej výške 1.720,- €. Uviedla, že na dcéru XXXXX, ktorá je ťažko zdravotne postihnutá, poberá opatrovateľský príspevok a na deti poberá od štátu náhradné výživné vo výške 82, -€, pričom deti núdzou netrpia. Potvrdila, že obv. XXXXX neplatil výživné ani dcére XXXXX, ktorá je už dospelá, v septembri 2011 nastúpila na XXXXX  ktorú ukončila po prvom polroku, pričom obv. XXXXX vedel o tom, že opäť začala chodiť do školy. 

	Poškodená XXXXX do zápisnice o výsluchu svedka - poškodeného zo dňa 31.05.2012 uviedla, že po skončení XXXXX v období mesiacov október, november a december 2010 bola zamestnaná vo firme XXXXX a od tohto času nikde nepracovala. Od septembra 2011 nastúpila na XXXXX kde ukončila I. polrok šk. r. 2011/2012, pričom dňom 24.02.2012 sa zaevidovala na úrade práce ako uchádzač o zamestnanie. Uviedla, že jej otec obv. XXXXX vedel o tom, že opäť začala chodiť do školy, nakoľko bola za ním a žiadala ho, aby jej platil výživné, pretože peniaze bude potrebovať do školy, na čo jej povedal, že jej bude platiť štát. Uviedla, že od septembra 2011 do februára  2012 vrátane, jej matka poberala na ňu náhradné výživné. 

	Z rozhodnutia riaditeľa XXXXX je zrejmé, že  XXXXX bola  prijatá do I. ročníka denného štúdia na tejto strednej škole na študijný odbor kozmetik, v šk. r. 2011/2012 a od 06.09.2011 bola zaradená do I.A triedy. XXXXX na vlastnú žiadosť štúdium na tejto strednej odbornej škole ukončila dňom 17.02.2012. Zo správy Úradu práce, soc. vecí a rodiny Trenčín je zrejmé, že XXXXX bola vedená od 08.09.2010 do 03.10.2010, od 18.12.2010 do 05.09.2011 a od 24.02.2012 do 07.03.2012 v evidencii uchádzačov o zamestnanie  a v tejto evidencii je naposledy vedená od 13.03.2012. 

Zo správ z Ústavu na výkon trestu odňatia slobody a Ústavu na výkon väzby XXXXX je zrejmé, že obv. XXXXX v tomto ústave od 27.08.2010 do 27.08.2011 vykonával trest odňatia slobody v trvaní jedného roka, uložený trestným  rozkazom Okresného súdu Trenčín sp. zn. XXXXX zo dňa 05.01.2010, právoplatným dňa 14.07.2010. Obv. XXXXX si vyživovaciu povinnosť nahlásil a odoslal žiadosť o vykonanie zrážok z pracovnej odmeny odsúdeného na úhradu výživného nezaopatrených detí na adresu XXXXX. Obv. XXXXX bol pracovne zaradený v tomto ústave od 18.10.2010, pričom zrážky na výživné na deti - XXXXX mu boli vykonávané na základe exekučného príkazu XXXXX, vydaného súdnou exekútorkou XXXXX Od 23.07.2012 obv. XXXXX si v tomto ústave vykonáva trest uložený rozsudkom Okresného súdu Trenčín sp.zn. XXXXX zo dňa 30.10.2003, pričom koniec trestu má určený na deň 03.04.2013. Vyživovaciu povinnosť na svoje deti si opätovne nahlásil a žiadosť o dobrovoľnú úhradu výživného zaslal dňa 30.08.2012 na adresu XXXXX 

	Zo správy  Úradu práce, soc. vecí a rodiny Trenčín je zrejmé, že obv. XXXXX bol od 08.06.2009 do 26.08.2009 evidovaný ako uchádzač o zamestnanie, dňa 27.08.2010 nastúpil na výkon trestu odňatia slobody a naposledy bol v evidencii uchádzačov o zamestnanie vedený od 28.08.2011 do 10.06.2012. Počas evidencie obv. XXXXX spolupracoval a predkladal potvrdenia o hľadaní si zamestnania, teda si plnil všetky povinnosti uchádzača o zamestnanie, ktoré mu vyplývali zo zák.č. 5/2004 Z.z. o službách v zamestnanosti a o zmene a doplnení niektorých zákonov v znení neskorších predpisov. Dňa 11.06.2012 sa obv. XXXXX nedostavil na Úrad práce, soc. vecí a rodiny Trenčín, pracovisko Púchov a z uvedeného dôvodu bol vyradený z evidencie uchádzačov o zamestnanie, pričom následne dňa 23.07.2012 nastúpil na výkon trestu odňatia slobody. 

	Zo správy Úradu práce, soc. vecí a rodiny Trenčín, detašované pracovisko Ilava je zrejmé, že obv. XXXXX poberal naposledy dávku a príspevky v hmotnej núdzi od 01.02.2010 do 31.08.2010 vo výške 118,30 €. 

	Zo správy Úradu práce, soc. vecí a rodiny Pov. Bystrica je zrejmé, že XXXXX od 01.01.2010 poberá náhradné výživné na mal. XXXXX v sume 43,- € mesačne a na XXXXX v sume 39,- € mesačne.

	Z trestného rozkazu Okresného súdu Trenčín sp. zn. XXXXX zo dňa 05.01.2010, právoplatného dňa 14.07.2010 je zrejmé, že obv. XXXXX bol týmto trestným rozkazom uznaný vinným z prečinu zanedbania povinnej výživy podľa § 207 ods.1, ods. 3 písm. b/ Tr. zák. s poukázaním na ust. § 138 písm. j/ Tr. zák., a to v súvislosti s neplnením vyživovacej povinnosti voči svojim deťom XXXXX, mal. XXXXX a mal. XXXXX v období od novembra 2008 do januára 2010, za čo mu bol uložený trest odňatia slobody nepodmienečne v trvaní jedného roka, pre výkon ktorého bol zaradený do ústavu na výkon trestu odňatia slobody so stredným stupňom stráženia.

	Z uvedených dôkazov je teda zrejmé, že obv. XXXXX od 27.08.2010 do 27.08.2011 bol vo výkone trestu odňatia slobody, kde si nahlásil vyživovaciu povinnosť voči svojim deťom, následne už od 28.08.2011 sa zaevidoval na Úrade práce, soc. vecí a rodiny, detašované pracovisko Ilava, do evidencii uchádzačov o zamestnanie a riadne si plnil všetky povinnosti uchádzača o zamestnanie, a to do 10.06.2012, kedy bol z evidencie uchádzačov o zamestnanie vyradený pre nedostavenie sa na úrad práce v stanovenom termíne. Od 23.07.2012 obv. XXXXX opätovne nastúpil do výkonu trestu odňatia slobody, kde si riadne nahlásil vyživovaciu povinnosť na svoje deti, pričom vo výkone trestu odňatia slobody sa má nachádzať až do 03.04.2013. 

	Prečinu zanedbania povinnej výživy podľa § 207 ods. 2, ods. 3 písm. b/, c/ Tr. zák., s poukázaním na ustanovenie § 138 písm. j/ Tr. zák. sa dopustí ten, kto najmenej 3 mesiace v období 2 rokov sa úmyselne vyhýba plneniu svojej zákonnej povinnosti vyživovať alebo zaopatrovať iného a taký čin spácha závažnejším spôsobom konania - na viacerých osobách (najmenej troch osobách) a taký čin spácha, hoci bol v predchádzajúcich 24 mesiacoch za taký čin odsúdený alebo z výkonu trestu odňatia slobody uloženého za taký čin prepustený.

	Zákonnými znakmi skutkovej podstaty trestného činu sú štyri skupiny znakov, určujúce subjekt a subjektívnu stránku, objekt a objektívnu stránku, pričom základnou podmienkou trestno-právnej zodpovednosti je, že všetky znaky trestného činu musia byť naplnené súčasne, inak nejde o trestný čin, a to ani v prípade, že by išlo o protiprávne konanie.

	Najvýznamnejším znakom subjektívnej stránky trestného činu je zavinenie, ktoré vyjadruje vnútorný psychický vzťah páchateľa k podstatným zložkám trestného činu, pričom je vybudované na dvoch zložkách, a to vedomostnej a vôľovej. 

	O prečin zanedbania povinnej výživy podľa § 207 Tr. zák. by išlo pri zavinenom neplnení zákonnej vyživovacej povinnosti alebo pri úmyselnom vyhýbaní sa vyživovacej povinnosti, a to po dobu najmenej 3 mesiacov v období 2 rokov. U XXXXX za obdobie, ktoré ustálil vyšetrovateľ PZ na obdobie od septembra 2011 do júla 2012, možno úmyselné vyhýbanie sa vyživovacej povinnosti, a to iba voči mal. XXXXX a mal. XXXXX ustáliť iba na obdobie od 11.06.2012, kedy bol obv. XXXXX vyradený z evidencie uchádzačov o zamestnanie pre nespoluprácu, do 22.07.2012, nakoľko dňom 23.07.2012 nastúpil do výkonu trestu odňatia slobody, pričom úmyselným vyhýbaním sa vyživovacej povinnosti v tomto období prevyšujúcom jeden mesiac, nenaplnil ani formálne znaky už uvedeného trestného činu. Pokiaľ ide o ďalšie sledované obdobie, za ktoré bolo XXXXX vznesené obvinenie v súvislosti s úmyselným vyhýbaním sa vyživovacej povinnosti voči XXXXX, mal. XXXXX a mal. XXXXX, v konaní XXXXX jednoznačne absentuje subjektívna stránka trestného činu, ktorá je jednou zo základných podmienok trestnoprávnej zodpovednosti.

	S poukazom na tieto zistené skutočnosti možno konštatovať, že skutok spáchaný obv. XXXXX, za ktorý bolo proti nemu vedené trestné stíhanie vyšetrovateľom Okresného riaditeľstva PZ, Odboru kriminálnej polície Pov. Bystrica, nie je trestným činom, pričom nie je ani dôvod na postúpenie veci.
 
	Podľa § 215 ods. 1 písm. b/ Tr. por. prokurátor zastaví trestné stíhanie, ak skutok nie je trestným činom a nie je dôvod na postúpenie veci. 

	S prihliadnutím na tieto skutočnosti som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú môže podať obvinený a poškodený
do 3 dní od jeho oznámenia prostredníctvom Okresnej prokuratúry Pov. Bystrica na 
Krajskú prokuratúru Trenčín. Sťažnosť má odkladný účinok (§ 215 ods. 6 Tr. por.).

Mgr. Eva Pirošová
prokurátorka